Лекция 5

Фразеологин маь1на. Фразеологически ца1аллаш. Идиомаш.  
Фразеологин маь1на. Вайн къамелан предложенеш дешнех лаьтта. Цхьана дашах лаьтташ а хила тарло цхьа наггахь предложенеш: Iуьйре. Сахилира. Дукхахьолахь предложени масех дашах лаьтта: БIаьстенан аренаш сенъелла йогIу (I.M.) ГIийла доьлхуш охьаоьхучу Терко охьакхоьхьура цуьнан когах Iийдалу цIийн тIадамаш (I.M.).

Предложенина а, дашна а юккъехь лаьтташ ду ша-тайпа синтаксически дакъа - дешнийн цхьаьнакхетар (словосочетани).

«Мохо наггахъ дегадора дитташ тIера мокха тIуьна гIаш» боху предложени дешнийн цхьаьнакхетарех лаьтташ ю, ткъа дешнийн цхьаьнакхетар шаьш цхьана билггалчу грамматически уьйрехь ду: мохо дегадора, дегадора наггахъ, дегадора гIаш, мокха гIаш, тIуьна гIаш, дитташ тIера гIаш.
Грамматически вовшахтоьхначу шина я масех лаамечу дашах лаьттачу синтаксически цаIаллах дешнийн цхьаьнакхетар (словосочетани) олу.

Дешнийн цхьаьнакхетар шина тайпана ду: дешнийн паргIат цхьаьнакхетар а, дешнийн чIагIделла (паргIат доцу) цхьаьнакхетар а. ХIинца вай лакхахь ялийна предложени шайх лаьттачу дешнийн цхьаьнакхетар паргIат ду: мохо дега​дора, дегадора дитташ, мокха гIаш и. дI. кх.

Дешнийн паргIат доцчу, чIагIделлачу цхьаьнакхетарех фразеологизмаш олу. Фразеологически карчамаш а олу царех.

Маттахь долу дешнийн дерриг чIагIделла цхьаьнакхе-тарш цу меттан фразеологи ю. Дешнийн фразеологически цхьаьнакхетар Iамош долчу Iилманах а олу фразеологи.
ФРАЗЕОЛОГИЧЕСКИ ЦАIАЛЛАШ

Шайн маьIна шайна чудогIучу дешнийн маьIница мелла а доьзна долчу дешнийн чIагIделлачу цхьаьнакхетарх фразеологически цаIаллаш олу. Масала: нахала вала, дуьненах бIаьрг тоха. Фразеологически цаIаллийн маьIнех кхета хала дац, хIунда аьлча церан маьIна шайна чудогIуш долчу дешнийн маьIница, кIезиг делахь а, доьзна ду: дог Iовжо.
Фразеологически цаIаллаш ду шаьш цхьана хIуманна, хиламна техкина цIерш йолу чIагIделла цхьаьнакхетарш а. Масала, партийни билет. Кху юккъе догIур ду дефисехула яздеш долу дукхах долу дешнийн цхьаьнакхетарш а. Масала: вагон-ресторан, кад-Iайг, юург-мерг, вахар-вар иштта дI. кх.

Фразеологически цаIаллаш ларалуш ю дукхах йолу Iилманан хIоттаме терминаш а. Масала: хIинцалера нохчийн мотт.
ФРАЗЕОЛОГИЧЕСКИ ЦХЬАЬНАКХЕТАРШ
Фразеологически дозаршший, фразеологически цаIаллашший доцурш а, дешнийн чIагIделлачу цхьаьнакхетаршна юкъадогIуш фразеологически цхьаьнакхетарш а ду.

Шайна чохь долчу дешнех шен леларехь цхьаъ паргIат доцуш, оццу цхьаьнакхетарехь бен лела йиш йоцуш долчу дешнийн чIагIделлачу цхьаьнакхетарех фразеологически цхьаьнакхетарш олу.

Фразеологически цхьаьнакхетарш дешнийн паргIатчу цхьаьнакхетарех тера хета, амма дикка хьаьжна, ойла йича, билгалдолу уьш дешнийн чIагIделла цхьаьнакхетарш хилар. Масала: къемат де. Цу дешнийн цхьаьнакхетар чIагIделла хилар, цара цхьа маьIна билгалдеш хиларал а сов, къематан боху дош де бохучу дашца бен лелаш цахиларо а гойту. Нагахь санна къематан бохучу дашца вай цхьа кхин дош даладахь (де бохучу дешан синоним и елахь а), цу дешнийн цхьаьнакхетаран маьIна кхечу кепара ду. Масала, дуста: къе​матан де - къематан хан (зама). Фразеологически цхьаьнакхетаршкахь цхьа дош бен дац паргIат доцуш, важа дош паргIат ду, аьлча а, оццу маьIнехь кхечу дешнашца цхьаьнакхетарехь лела йиш ю цуьнан.

Къематан де аьлла долчу фразеологически цхьаьнакхетарехь паргIат доцуш къематан боху дош ду, ткъа де боху дош паргIат ду, кхидолчу дешнашца цхьаьнакхетар кхолла йиш ю цуьнан. Масала: довха де, инзаре де, шийла де.
Фразеологически цхьаьнакхетарш ларалур ду хIокху кепара цхьаьнакхетарш а: чекхъяъккхина шура, жаржан худар, боча бIар, бIаьргаш къарзо. Фразеологически цхьаьнакхетарна юкъайогIур ю цхьайолу Iилманан хIоттаман терминаш а. Масала, цIерниг дожар.
Дуккха а болчу Iилманчаша фразеологи юкъадохуьйту халкъан кицанаш а, яздархоша а, юкъараллин деятельша а, Iилманан белхалоша а аьлла долу хьекъале ира дешнаш а.

Ала - йоIе, хаза - несана. Газа йиъначун коьртах цIе яълла. Нанна марчо эца ваханарг, вота етташ лелла. Барт боцу доьзал хIаллакъхилла. Ваша воцу ваша - тIам боцу леча ду.
Фразеологизмийн а, кицанийн а тераниг хIун ду аьлча, фразеологизмаш а санна, кицанаш а, хьекъале ира дешнаш а, къамел вай дечу заманахь кхуллуш доцуш, хьалххехь хилла, кийча хилар ду. Амма дагахь латто дезаш ду кицанаш а, цхьадолу хьекъале ира дешнаш а дийнна предложенеш хуьлий лелаш хилар, шайна чохь подлежащи а, сказуеми а, предложенин коьртаза меженаш а, тIедерзор а долуш. Цундела кицанаш а, хьекъале ира дешнаш а, фразеологически цхьаьнакхетарш санна, шайн маьIница а, синтаксически а дешнашка дIанисделла ца Iаш, шуьйро маьIна долуш ду.

Фразеологи Iамор мехала а, доккха маьIна долуш а гIуллакх ду. Фразеологина хьалха лаьтташ долу коьрта декхар - таханлерчу дийнахь маттахь йолуш йолу меттан фразеологи​чески система йовзар а, цуьнан истори йовзар а, цу фразеоло​гин лексикица а, дош кхолладаларца а йолу уьйр йовзар а ду, цхьана aгIop, вукху aгIop - грамматикица фразеологин йолу уьйр йовзар а ду. Фразеологи Iаморо гlo дийр ду шеца доьзна долчу цхьа могIа хаттаршна жоп дала: дешнийн этимологи (схьадалар), дош кхолладалар, орфографи иштта дIа кхин тайпа йолу а меттан дика теллина йоцу агIонаш гучуяхарна.

ИДИОМАШ.

Ши цIердош цхьаьна леларца кхоллаелла цIерш яьржина ю нохчийн маттахь. Цу тайпана долчу чолхечу цIердешна чу йогIу цIерш вовшашца цхьана а кепара грамматически йоьзна яц. Дукха хенахь дуьйна цхьаьна лелар бахьана долуш, вовшашца йозаелла, чIагIъелла цхьанатайпанара меженаш ю уьш. Цу тайпана йолчу цIерех композиташ олу.

Масала: мотт-гIайба, коч-хеча, кад-Iайг, йиша-ваша, топ-тапча, да-нана. Композиташ дукхахьолахь гулдаран маьIна долуш ю, композитийн маьIна шайна чу догIучу дешнийн маьIнел шуьйра ду. Масала: кад-Iайг бохучу композитан маьIна шаьш къаьстана схьаэцначу кад, Iайг бохучу дешнаша билгалдоккхуш долчу шина маьIнел сов ду, композите пхьегIаш бохучу дешан маьIна билгалдоккху. Коч-хеча бохучу композита чохь коч, хеча маьIнаш билгалдаьккхина ца Iаш, духар бохучу дешан маьIна билгалдоккху. Иштта шуьйра маьIна ду топ-тапча бохучу композитан маьIна а. Цу чохь долу маьIна топ, тапча цIе йолчу дешнийн маьIнаш хилла ца Iаш, герз боху гулдаран маьIна ду.

И тайпа йолу композиташ идиомашна герга йоьлхуш ю.

Амма нохчийн маттахь шайн маьIна шайна чу догIуш долчу дешнийн маьIнашца нислуш композиташ а ю. Масала: да-нана, де-буьйса.
Вайна билгалдаьлла ма-хиллара, композиташ идиомашна герга йоьлхуш а, идиомашна герга йоцуш а хуьлу. Композитийн идиомашна герга хилар билгалдолу композитийн маьIна царна чу догIуш долчу дешнийн маьIнел шуьйра хиларехь.

Амма композиташ идиомашна герга хилар церан маьIна шайна чу догIучу дешнийн маьIнел кIезга хиларехь а билгалдолу. Цу тайпана йолчу композитийн маьIна царна чу догIучу дешнех цхьаннан маьIнал хуьлу. Масала: хьаша-да бохучу композитан маьIна хьаша бохучу цхьана дешан маьIна санна ду.
Иштта ю xIapa тайпа композиташ а: хьал-даьхний, хьал-бахам, салам-маршалла, хан-зама, зен-зулам, ирс-аьтту, гIар-тата.
